BEGRUNDELSE

(1) På grundlag af Rådets fælles holdning 2004/852/FUSP indførte Rådets forordning (EF) nr. 174/2005, som ændret, et forbud mod at levere teknisk og finansiel bistand i tilknytning til militære aktiviteter til Côte d'Ivoire med henblik på at gennemføre FN's Sikkerhedsråds resolution 1572 (2004). Den indeholder også bestemmelser om forbud mod eksport af udstyr, som kan anvendes til intern undertrykkelse, til Côte d'Ivoire og mod at yde teknisk og finansiel bistand i tilknytning hertil. Fælles holdning 2004/852/FUSP er siden blevet erstattet af Rådets afgørelse 2010/656/FUSP.

(2) Rådets afgørelse 2012/[…]/FUSP af […] ændrer Rådets afgørelse 2010/656/FUSP og tilpasser våbenembargoens omfang til FN's Sikkerhedsråds resolution 2045 (2012).

(3) Unionens højtstående repræsentant for udenrigsanliggender og sikkerhedspolitik og Kommissionen foreslår, at disse foranstaltninger iværksættes ved hjælp af en forordning med hjemmel i artikel 215 i traktaten om Den Europæiske Unions funktionsmåde (TEUF).

2012/0128 (NLE)

Fælles forslag til

RÅDETS FORORDNING

om ændring af forordning (EF) nr. 174/2005 om indførelse af restriktioner for levering af bistand i tilknytning til militære aktiviteter til Côte d’Ivoire

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 215,

under henvisning til Rådets afgørelse 2012/[…]/FUSP af […] om ændring af Rådets afgørelse 2010/656/FUSP om forlængelse af de restriktive foranstaltninger over for Côte d'Ivoire[1],

under henvisning til det fælles forslag fra Unionens højtstående repræsentant for udenrigsanliggender og sikkerhedspolitik og Kommissionen,

ud fra følgende betragtninger:

(1) Den 29. oktober 2010 vedtog Rådet afgørelse 2010/656/FUSP[2] om forlængelse af de restriktive foranstaltninger over for Côte d'Ivoire og om ophævelse af fælles holdning 2004/852/FUSP[3]. Forordning (EF) nr. 174/2005[4], vedtaget for at iværksætte fælles holdning 2004/852/FUSP, giver afgørelse 2010/656/FUSP virkning på EU-plan ved at indføre restriktioner for levering af bistand i tilknytning til militære aktiviteter til Côte d'Ivoire.

(2) Afgørelse 2012/[…]/FUSP af […] tilpasser omfanget af afgørelse 2010/656/FUSP i lyset af FN's Sikkerhedsråds resolution 2045 (2012), hvorved restriktionerne på levering af teknisk og finansiel bistand i forbindelse med militære aktiviteter fjernes. Den ophæver også restriktionerne vedrørende levering af teknisk og finansiel bistand til udstyr, der kan anvendes til intern undertrykkelse.

(3) Da disse foranstaltninger falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at gennemføre dem navnlig med henblik på at sikre, at de erhvervsdrivende i alle medlemsstaterne anvender dem ensartet.

(4) Forordning (EF) nr. 174/2005 bør derfor ændres i overensstemmelse hermed —

VEDTAGET DENNE FORORDNING:

Artikel 1

I forordning (EF) nr. 174/2005 foretages følgende ændringer:

(1) Artikel 1 affattes således:

"I denne forordning betyder "Sanktionskomitéen" den komité, der er nedsat under De Forenede Nationers Sikkerhedsråd i henhold til punkt 14 i FN's Sikkerhedsråds resolution (UNSCR) 1572 (2004)."

(2) Artikel 2 ophæves.

(3) Artikel 3 affattes således:

"Det er forbudt:

a) direkte eller indirekte at sælge, levere, overføre eller eksportere udstyr, som kan anvendes til intern undertrykkelse, jf. listen i bilag I, uanset om det har oprindelse i Fællesskabet eller ej, til personer, enheder eller organer i Côte d'Ivoire eller til brug i dette land

b) bevidst og forsætligt at deltage i aktiviteter, der direkte eller indirekte har til formål eller til følge at fremme de i denne artikels litra a) omhandlede aktiviteter."

(4) Artikel 4 ophæves.

(5) Artikel 4, litra a), stk. 1 og 2, affattes således:

"1. Uanset artikel 3 kan den kompetente myndighed, jf. bilag II, i den medlemsstat, hvor eksportøren eller tjenesteudbyderen er etableret, på betingelser som myndigheden skønner passende, tillade salg, levering, overførsel eller eksport af udstyr, som ikke er bestemt til at dræbe, og som er opført i bilag I, når den har fastslået, at det pågældende udstyr alene skal sætte de ivorianske sikkerhedsstyrker i stand til udelukkende at foretage magtudøvelse, der er hensigtsmæssig og af et rimeligt omfang for at opretholde den offentlige orden.

2. Uanset artikel 3 kan den kompetente myndighed, jf. bilag II, i den medlemsstat, hvor eksportøren eller tjenesteudbyderen er etableret, på betingelser som myndigheden skønner passende, tillade salg, levering, overførsel eller eksport af udstyr, som kan anvendes til intern undertrykkelse, jf. bilag I, og som kun har til formål at støtte den ivorianske proces til reform af sikkerhedssektoren."

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne Formand

[1] EUT L

[2] EUT L 285 af 30.10.2010, s. 28.

[3] EUT L 368 af 15.12.2004, s. 50.

[4] EUT L 29 af 2.2.2005, s. 5.